ต่างชาติแห่ซื้อกองทุนโลตัส
‘BNP-GIC-HSBC’ติดโผช้อน กองอสังหาฯจ่อขายอีกหมื่นล.
25 มิ.ย. 2555

‘BNP-GIC-HSBC’ติดโผช้อน กองอสังหาฯจ่อขายอีกหมื่นล.
ต่างชาติแห่ลงทุนกองทุนอสังหาริมทรัพย์ เทสโก้ โลตัส “บีเอ็นพี พารีบาส์- GIC สิงคโปร์-HSBC” ติดกลุ่ม 10 อันดับแรก
จากการรวบรวมข้อมูลผู้ถือหน่วยลงทุนของกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) พบว่า ณ วันปิดสมุดทะเบียน วันที่ 15 พ.ค. 2555 มีผู้ถือหน่วยลงทุนทั้งสิ้น 11,329 ราย โดยผู้ถือหน่วย 10 อันดับแรก มีรายชื่อนักลงทุนต่างชาติจำนวน 5 ราย เมื่อเทียบจาก ณ วันที่ 13 มี.ค. 2555 มีเพียงรายเดียวถือโดย Merrill Lynch Far East Limited N/A จำนวน 382.65 ล้านหน่วย หรือ 21.62%
สำหรับผู้ถือหน่วยลงทุนอันดับแรก ยังถือโดยบริษัท เอก-ชัย ดีสทริบิวชั่น ซิสเทม 442.50 ล้านหน่วย หรือ 25% และอันดับ 2 กองทุนบำเหน็จบำนาญข้าราชการ (กบข.) ที่ขยับขึ้นมาจากอันดับ 3 ถือเท่าเดิม 144.23 ล้านหน่วย หรือ 8.15%
ขณะที่อันดับ 3 คือ BNY MELLON NOMINEES ถือ 115.24 ล้านหน่วย หรือ 6.51% อันดับ 4 LITTLEDOWN NOMINEES ถือ 110 ล้านหน่วย หรือ 6.21% อันดับ 5 ธนาคารแลนด์ แอนด์ เฮ้าส์ ถือ 69.80 ล้านหน่วย หรือ 3.94% อันดับ 6 BNP PARIBAS SECURITIES SERVICES LUXEMBOURG ถือ 54.57 ล้านหน่วย หรือ 3.08% 
อันดับ 7 สำนักงานประกันสังคม ถือ 48.50 ล้านหน่วย หรือ 2.74% อันดับ 8 บริษัท อยุธยา อลิอันซ์ ซี.พี.ประกันชีวิต ถือ 26.25 ล้านหน่วย หรือ 1.48% อันดับ 9 GOVERNMENT OF SINGAPORE INVESTMENT CORPORATION (GIC) ถือ 20.15 ล้านหน่วย หรือ 1.14% และอันดับ 10 HSBC (SINGAPORE) NOMINEES ถือ 18.82 ล้านหน่วย หรือ 1.06%
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย ในฐานะผู้บริหารกองทุน TLGF เปิดเผยว่า นักลงทุนสนใจกองทุนนี้ค่อนข้างมาก ขนาดกองทุนสูงถึง 1.8 หมื่นล้านบาท และปัจจุบันยังให้ผลตอบแทน 6-6.5% โดยราคาหน่วยลงทุนล่าสุดอยู่ที่ 12.20 บาท จากเสนอขายครั้งแรก 10.40 บาท
นอกจากนี้ กองทุนมีสภาพคล่องในการซื้อขายสูงและมีแผนลงทุนเพิ่มในสาขาศาลายาและนวนครภายในปีนี้ จากปัจจุบันมี 17 สาขา โดยต้องเร่งทำก่อนเกณฑ์กองทรัสต์เพื่อการลงทุนในอสังหาริมทรัพย์ (REITs) ออกมา ทำให้ในปีนี้จะเห็นกองทุนใหม่และกองเดิมเร่งเพิ่มทุน
ทั้งนี้ คาดว่าจะมีกองทุนอสังหาริมทรัพย์ระดมทุนมากกว่าหมื่นล้านบาท ล่าสุดบริษัท ควอลิตี้ เฮ้าส์ ตั้งกองทุนมูลค่ากว่า 3,000 ล้านบาทลงทุนโรงแรมและเซอร์วิสอพาร์ตเมนต์ บริษัท เซ็นทรัลพัฒนา ตั้งกองทุนลงทุนออฟฟิศเซ็นทรัลเวิลด์ 4,000 ล้านบาท เป็นต้น